Diamantslyper pleit onskuldig op moordDudley Bernicchi by die Kaapstadse streekshof Foto: Thomas Holder, IOL Dudley Bernicchi van Kaapstad wat beskuldig word dat hy ŉ diamanthandelaar vermoor het, voer aan hy het uit selfverdediging opgetree, het die Cape Argus Woensdag berig. Bernicchi het Dinsdag in die Kaapstadse streekshof getuig nadat hy onskuldig gepleit het op die moord op Ryan Ivaniservic in November 2011. Volgens die koerant het Bernicchi, ŉ diamantslyper, glo aan die hof gesê dat hy en Ivaniservic kort voor die skietery ŉ woordewisseling gehad het oor geld en diamante, wat hom toekom. Hy het getuig dat hy bewus was daarvan dat Ivaniservic altyd ŉ vuurwapen by hom dra. “Toe dit lyk of Ivaniservic tydens die argument na sy vuurwapen gryp, het ek hom geskiet voordat hy eerste ŉ skoot kon afvuur,” het Bernicchi gesê. “Ek kan nie onthou dat ek die sneller getrek het nie. Die laaste ding wat hy gedoen het, is om sy stoel terug te stoot en op te staan. Ek onthou ŉ gedeelte, maar sommige dinge is vaag. Ek was in skok; Ryan was my vriend.” Die saak duur op 28 Augustus voort. -SAPA